‘ધૂળ ખાધી હશે કાચા ફળમાં ?’ મારાથી મોટેથી બોલાઈ ગયું. પણ ઈલા હવે ત્યાં ઊભી ન રહી. ત્યાં ઉમંગ આવી ચડ્યો. મને થયું, મારા હાથમાં ગોફણ જોઈને એ કહેશે કે, ‘કાકા, રહેવા દોને, હવે.’ પણ એ ચૂપચાપ અંદર જતો રહ્યો. મેં ય ‘કેમ આજ વહેલો દુકાનેથી આવતો રહ્યો’ એમ ન પૂછ્યું. હમણાંથી અમારી વચ્ચે વાતચીત બિલકુલ થતી નહોતી. મારું કાંઈ કામ હોય તો પણ એની કાકી દ્વારા મને કહેવડાવતો. દુકાને પણ સૂનમૂન બેઠો રહેતો. મારાથી આટલો નારાજ કેમ થઈ ગયો છે એ મને સમજાતું નહોતું. પછી તો મેં મનોમન નક્કી કરી નાખ્યું કે એને ને રીતુને જ્યાં ફરવું હોય ત્યાં ફરે. આપણે શું ? આમેય કહ્યું માનતો નથી, ખોટી એની નારાજગી જ વહોરવી છે ને !